Fliekresensie: ‘Lightyear’ – tot oneindigheid en verder(Foto: Verskaf) Met Lightyear gaan fliekvlooie nou uiteindelik weet hoekom Andy van die Toy Story-rolprente só versot op Buzz Lightyear, die beroemde speelgoedruimtevaarder, was. Dit is egter nie ŉ fliek oor die aksiefiguur uit Toy Story (1995) nie, hierdie Buzz is die werklike ruimtevaarder waarop Andy se speelding geskoei is. Buzz is nie die statige figuur wat ons in die eerste Toy Story-fliek ontmoet nie, en ook nie die spelerige karakter uit die daaropvolgende rolprente nie, maar ŉ werklike ruimteheld, of ten minste ŉ fiktiewe een. Die geanimeerde Pixar-wetenskapfiksieprent vertel die verhaal van ŉ uiters avontuurlustige ruimtevaarder wat lewe vir sy werk. Nadat hy vir langer as ŉ jaar saam met sy bemanning op ŉ vreemde planeet gestrand is, neem die jong ruimtevaarder, Buzz Lightyear (Chris Evans), ŉ toetsvlug in die hoop om almal tuis te kry. Wanneer die toetsvlug skeefloop, word Buzz per ongeluk 62 jaar die toekoms in gestuur, waar bose robotte die planeet oorgeneem het. Buzz, wat saam met ŉ ongewone span saamwerk, sal deur tyd en ruimte moet reis om terug te keer huis toe en normaliteit in die heelal te herstel. ŉ Hele nuwe stel karakters sal by die ruimtekadet aansluit in hierdie missie. Een van hierdie karakters is Alicia Hawthorne (Uzo Aduba), ŉ mede-ruimtekadet en Buzz se beste vriendin. ŉ Uiters oulike robotmetgesel genaamd Sox (Peter Sohn) sal ook deel van die span wees, en gaan ongetwyfeld ŉ aanhangergunsteling wees. Dit is alles kinkels in die storiekabel, wat sorg vir avontuur, pret en selfs trane soos net die Pixar-filmspan kan. Dié aksiebelaaide animasieprent hou jou penregop in jou stoel, en moenie verbaas wees as jy ŉ knop in jou keel kry nie; ek weet ek het. Soos met die uiters gewilde animasiefliek Up, slaag Pixar weereens daarin om kykers in die eerste 15 minute van die prent hoogs emosioneel te laat. Dit is ŉ meesterklas in die soort doeltreffende storievertelling wat hierdie ateljee so goed doen. Net soos ander Pixar-prente, is hierdie fliek gesinsvriendelik. Dit is egter nie ŉ vervelige rolprent nie; daar is oomblikke van gevaar en bedreiging wat jy saam met Buzz en sy span gaan ervaar namate hulle die onbekende verken. Die regisseur van die rolprent is Angus MacLane, en die hoofrolle word vertolk deur Chris Evans, Uzo Aduba, Keke Palmer, Peter Sohn, Taika Waititi, James Brolin en Dale Soules. Een ding is seker, en ek dink die meeste jong kinders sal met my saamstem, Lightyear was beslis nie verniet Andy se gunstelingfliek nie. Lightyear sal op 17 Junie landwyd op die silwerskerms te sien wees. Kyk hier na die lokprent: